મોરબી કંડલા બાયપાસ હાઇવે પર ફિલ્મીઢબે ધડાધડ ગોળીઓ વરસાવી હનીફ કાસમાણી ઉર્ફે મામુ દાઢીની હત્યા, 2 શખ્સોની હાલત ગંભીર - जन मन INDIA
મોરબી કંડલા બાયપાસ હાઇવે પર ફિલ્મીઢબે ધડાધડ ગોળીઓ વરસાવી હનીફ કાસમાણી ઉર્ફે મામુ દાઢીની હત્યા, 2 શખ્સોની હાલત ગંભીર
ગત રાતે મોરબીમાં ખુની ખેલ ખેલાયો છે. શહેરની નજીક મોરબી કંડલા બાયપાસ હાઈવે પર ફિલ્મી ઢબે ધડાધડ ગોળીઓ વરસાવી હનીફ કાસમાણી ઉર્ફે મામુ દાઢીની હત્યા કરવામાં આવી છે. જ્યારે અન્ય બે લોકો જીવન મરણ વચ્ચે ઝોલા ખાઈ રહ્યા છે.
પ્રાથમિક માહિતી અનુસાર, મોરબી કંડલા બાયપાસ પર ભક્તિનગર સર્કલ પાસે બની રહેલા નવા ઓવરબ્રિજ પાસે રાત્રે 9.30ની આસપાસ હનીફ કાસમાણી સહિતના ત્રણ ઈસમો ઉપર અજાણ્યા શખ્સોએ અંધાધૂંધ ગોળીબાર કર્યો હતો.
આ હુમલામાં હનીફ ગુલામભાઈ કાસમાણી ઉર્ફે મામુદાઢીનું સારવાર મળે તે પૂર્વે જ મૃત્યુ નીપજ્યું હતું. જ્યારે 2 વ્યક્તિને ગંભીર હાલતમાં સારવાર અર્થે હોસ્પિટલ ખસેડવામાં આવ્યા છે.
જૂના ઝઘડાનું વેર વાળવા કરવામાં આવેલા હુમલાની પોલીસને જાણ થતાં જ મોરબીના એસપી સુબોધ ઓડેદરા અને ડીવાયએસપી રાધિકા ભારાઈ સહિતનો મોટી સંખ્યામાં પોલીસ કાફલો ઘટના સ્થળે દોડી આવ્યો હતો. જે બાદ ફાયરિંગ કરવામાં આવેલા વિસ્તારને કોર્ડન કરી તપાસ તેજ કરવામાં આવી હતી.
આ હત્યા સુઆયોજિત કાવતરૂ હોવાનું માનવામાં આવી રહ્યું છે, હાલ પોલીસે ફરિયાદ દાખલ કરીને એફએસએલ મદદ લઈને આગળની કાર્યવાહી હાથ ધરવામાં આવી છે. હનીફ કાસમાણી ઉર્ફે મામુ દાઢી પર આ હુમલો કોણે કર્યો?, હત્યારાઓનો ટાર્ગેટ કોણ હતું? એ તો હવે પોલીસની કાર્યવાહી બાદ જ જાણી શકાશે.